《冬日雷塘墓庐有感》
清代·孔璐华

十载归陈留，每每思故园。未识我姑面，含悲惟自吞。

常见吾夫子，逢节慕亲恩。伤心不敢语，幸有椿堂存。

视媳如弱女，义训谆谆言。凡为妇道者，德谦礼义纯。

优然而待下，仆婢亦和温。克勤亦克俭，所闻敢不尊。

谁料今夏时，变幻更莫论。山颓天忽倾，伤心复断魂。

耿耿肺腑碎，泪痕变血痕。几度悲往事，无语望黄昏。

衰草被长阡，松柏围古墩。罪重复何说，哀哀守墓门。

作者简介：孔璐华，字经楼，曲阜人。衍圣公庆镕女兄，仪徵大学士、谥文达阮元继室。有《唐宋旧经楼稿》。